**NACRT**

**ZAKON**

**O IZMJENAMA I DOPUNAMA ZAKONA O POREZU NA DOBIT PRAVNIH LICA**

**OBRAZLOŽENJE**

**I. Ustavni osnov za donošenje zakona**

Ustavni osnov za donošenje Zakona o izmjenama i dopunama Zakona o porezu na dobit pravnih lica sadržan je u članu 16 tačka 5 Ustava Crne Gore, kojim je predviđeno da se zakonom uređuju pitanja od interesa za Crnu Goru.

**II. Razlozi za donošenje zakona**

Zakonom o porezu na dobit lica („Službeni list RCG” br. 65/01 i 80/04 i “Službeni list CG” br. 40/08, 86/09, 41/12, 61/13, 55/16, 146/21, 152/22 i 28/23) koji je u primjeni od 1. januara 2002. godine, uvedena je obaveza plaćanja poreza na dobit, a poreski obveznici su rezidentna i nerezidentna pravna lica koja obavljaju djelatnost radi sticanja dobiti. Predmet oporezivanja rezidentnog pravnog lica je dobit koju to lice ostvari u Crnoj Gori i izvan Crne Gore, a predmet oporezivanja nerezidenta je dobit koju to lice ostvari u Crnoj Gori. Stopa poreza na dobit je progresivna i to: do 100.000,00 eura 9%; od 100.000,01 eura do 1.500.000,00 eura: 9.000,00 eura+12% na iznos preko 100.000,01eura; preko 1.500.000,01 eura: 177.000,00 eura+15% na iznos preko 1.500.000,01 eura.

U cilju usklađivanja nacionalnog poreskog zakonodavstva sa Direktivama Evropske unije, predviđenim izmjenama izvršiće se usklađivanje važećeg zakona sa Direktivom Savjeta EU 2009/133/EC o zajedničkom sistemu oporezivanja koji se primjenjuje na spajanja, podjele, djelimične podjele, prijenose imovine i zamjene dionica društava iz različitih država članica te na prijenos sjedišta SE-a ili SCE-a iz jedne države članice u drugu.

Predloženim zakonskim izmjenama vrši se usklađivanje sa Zakonom o privrednim društvima i Zakonom o podsticajnim mjerama za razvoj istraživanja i inovacija.

**III. Usaglašenost sa evropskim zakonodavstvom i potvrđenim međunarodnim konvencijama**

Navedenim izmjenama izvrišiće se usklađivanje zakona sa Direktivom Savjeta EU 2009/133/EC o zajedničkom sistemu oporezivanja koji se primjenjuje na spajanja, podjele, djelimične podjele, prijenose imovine i zamjene dionica društava iz različitih država članica te na prijenos sjedišta SE-a ili SCE-a iz jedne države članice u drugu, s tim da njegova primjena bude odložena do datuma pristupanja Crne Gore EU.

Kod pripreme predloženog zakona korišćena su iskustva zemalja u okruženju kao i određenih zemalja članica EU.

Istovremeno se ukazuje da materija obuhvaćena predmetnim zakonom nije izričito regulisana međunarodnim konvencijama.

**IV. Objašnjenje osnovnih pravnih instituta**

**Član 1 -** Ovom odredbompredlaže se brisanje odredbe kojom se pravnim licem smatra i komanditno društvo, imajući u vidu da navedeno društvo shodno Zakonu o privrednim društvima već ima status pravnog lica.

**Član 2 -** Ovom odredbom vrši se pravno-tehničko usklađivanje postojećih rješenja.

**Član 3 -** Ovom odredbom predlaže se da se izdaci korisnika podsticajnih mjera koje su izvršene u naučno istraživačke projekte ili inovacionoj infrastrukturi, ne priznaju u poreske svrhe, budući da je pravo na oslobođenje od plaćanja poreza na dobit pravnih lica koje ostvaruje korisnik podsticajnih mjera za razvoj istraživanja i inovacija, propisano zakonom kojim se uređuju podsticajne mjere za razvoj istraživanja i inovacija, i na ovaj način se sprječava pravo na dvostruko umanjenje obračunatog poreza.

**Član 4 -** Ovom odredbom predlaže se da se iz definicije kapitalnog dobitka isključi prenos uz naknadu, uz zadržavanje prenosa kao jednog od načina za ostvarivanje kapitalnog dobitka, u cilju povećanja poreskog obuhvata prilikom utvrđivanja kapitalnog dobitka, kao i smanjenja zlupotreba od strane poreskih obveznika.

**Član 5 -** Ovom odredbom predlaže se da poreski organ vrši prilagođavanje tržišne vrijednosti imovine ukoliko je prodajna cijena niža od tržišne vrijednosti, bez obzira da li lica imaju status povezanih lica.

**Član 6 i 7 -** Ovom odredbom predlaže se premještanje odredbi po kojima obveznik poreza po odbitku je dužan da nadležnom poreskom organu podnese izvještaj o uplaćenom porezu po odbitku, a koji se podnosi do kraja februara tekuće godine za prethodnu godinu. Takođe, definiše se da oblik i sadržinu navedenog izvještaja propisuje Ministarstvo. Na ovaj način, stvara se mogućnost preciznog definisanja naziva postojećeg podzakonskog akta.

**Član 8** **-** Ovom odredbom predlaže se brisanje odredbi koje se odnose na poreska oslobođenja koje novoosnovano pravno lice koje obavlja djelatnost u privredno nedovoljno razvijenim opštinama, ima ukoliko zaposli lice na neodređeno vrijeme, iz razloga jer su iste regulisane Zakonom o porezu na dohodak fizičkih lica.

**Član 9 -** Ovom odredbom predlaže se brisanje obaveze dostavljanja dokaza o uplati prilikom podnošenja poreske prijave od strane poreskog obveznika.

**Član 10 -** Ovom odredbom uvodi se novo poglavlje "Poreski tretman spajanja, podjela, djelimičnih podjela, prenosa imovine i zamjene akcija privrednih društava iz različitih država članica Evropske unije, kao i na prenos sjedišta Evropskog privrednog društva i Evropske zadruga i 13 novih članova u okviru ovog poglavlja.

Predloženim odredbama vrši se usklađivanje sa Direktivom Savjeta EU 2009/133/EC o zajedničkom sistemu oporezivanja koji se primjenjuje na spajanja, podjele, djelimične podjele, prijenose imovine i zamjene dionica društava iz različitih država članica te na prijenos sjedišta SE-a ili SCE-a iz jedne države članice u drugu.

Ovim odredbama predlaže se da transakcije između društava koji su rezidenti različitih država članica Evropske unije ne dovode do oporezivanja kapitalnog dobitka u trenutku spajanja, podjele, djelimične podjele, prenosa imovine i zamjene akcija, budući da nije realizovan, već do nastanka poreske obaveze dolazi u situacijama kada tako nastala društva izvrše prodaju imovine ili udjela i ostvare kapitalni dobitak. Na ovaj način osigurava se uspješno funkcionisanje tržišta EU, odnosno smanjenje ograničenja nepovoljnih uslova i nepravilnosti koje prozilazer iz nacionalnih propisa država članica EU.

Takođe, da bi se obezbijedilo pravo na odlaganje poreske obaveze po osnovu kapitalnog dobitka kod statusnih promjena, moraju biti ispunjena kumulativno tri uslova i to: pravna forma; poresko rezidentstvo i status obveznika poreza na dobit pravnih lica.

**Član 11 -** Ovomodredbom predlaže se se odredbe Poglavlja VIa i VIIa primjenjuju od dana pristupanja Crne Gore Evropskoj uniji.

**Član 12** - Ovom odredbom predlaže se daovaj zakon stupi na snagu osmog dana od dana objavljivanja u "Službenom listu Crne Gore", a da se primjenjuje od 1. januara 2024. godine.

**V. Procjena finansijskih sredstva za sprovođenje zakona**

Za sprovođenje ovog zakona nije potrebno obezbijediti dodatna sredstva.